钦定古今图书集成/方舆汇编/职方典/第1385卷 > 罗定州建置沿革考 州县志合载
## 钦定古今图书集成/方舆汇编/职方典/第1385卷 > 罗定州建置沿革考 州县志合载

本州

旧泷水县。按《明一统志》，“春秋为百粤地。秦并百粤，为南海郡地，领县十八，其属有开阳县，即今开阳乡是也。汉元鼎六年，伏波将军平南越，分越地为七郡，曰南海、苍梧、郁林、合浦、交趾、九真、日南，其时隶治，属苍梧三国。吴黄武五年，割交州苍梧属广州，领县，设官仍汉。晋穆帝五年，分苍梧地立晋康郡，领县十四，今” 之德庆是。其属仍隶苍梧，寻分端溪地置龙乡县，即泷水旧名，今治县制始于此。未几，寻改平原县，置平原郡以统之，属广州。南宋、南齐仍之。梁天监五年秋七月，分广州置桂州，广分东西，实始于此。六年，兼置泷州，废平原郡，析平原县为泷水、开阳，《正义》而隶于泷州。隋文帝开皇七年，设端州、信安郡，并设泷州，以泷水县隶之。其泷水、开阳、《正义》俱仍梁设。大业六年春二月，废泷州为永熙郡，并开阳、《正义》入泷水。唐高祖武德四年，改永熙郡为窦州，分泷水地置正义、怀德为三县以隶之，寻并《正义》于怀德。太宗元年，又并怀德入泷水。泷水即今治，隶窦州。六年，改窦州为南建州，仍统二县。八年，改南建州为药州，俱辖泷水。十八年，废药州，复泷州，以安南、永宁属泷州。元宗天宝元年，改泷州为开阳郡。肃宗乾元元年，改开阳郡为泷州。五代仍唐制。宋太祖开宝五年，设康州，隶于广南东路，废泷州，而以泷水县隶康州。绍兴元年，废广南东路，升康州为德庆府。七年，以泷水隶德庆府。十四年，“敕德庆府为永庆军节度使。” 元世祖至元十三年，改广南东路为广西道，改永庆军节度使为德庆路总管府，泷水仍旧属。至元二十九年，改广西道，转隶广东道，改德庆等州为路。明洪武元年，改德庆路为德庆府，辖泷水。洪武九年，改德庆府为德庆州，统于肇庆府。万历五年，征平猺獞，乃陞县为州，曰罗定，直隶布政司。割德庆州晋康都、高要县、杨柳、都骑、思劳、思辨四都，芙蓉一图、芙蓉二图、井，泷水所属，设东安县南乡、富霖二所。又割德庆州都城乡、封川县、都洛乡并泷水所属，设西宁县及函口、封门二所。

东安县

本唐宋郡邑，开阳、正谊潜藩境土。元季，州人李质守德庆、封川二郡。明洪武九年，质归附，改路为府。后革府为州，盖泷水隶焉，即罗旁也。其地万山层叠，箐林重密，而中多沃壤。正统间，猺贼蟠据为窠穴，流浪亡命，又从而羽翼之，剽劫四出，州里几虚。万历四年，总督凌云翼再疏请题“大征。” 既得旨，征兵遴帅，合两广十万之师，十道并进，直捣其穴而咸刘之椎破诸峒五百六十有四，俘斩四万三千有奇。地方底宁，田土悉复。巳条约善后。升泷水为罗定州，直隶布政司，设兵备道驻札州城，为之弹压。东西二山各置一县二所。东山城、麒麟石城，成定县名为“东安。” 剖符设官，召民承田立籍。合德庆州高要、新兴二县割附田粮及恢复田地陞科，共编户十六里，以南乡、富霖二所隶焉。

西宁县

古百粤地，至秦始通，而尉佗王者五世。汉元鼎中，南粤平，立南海等郡，属交州，治苍梧。建安中，徙治南海。罗旁隶德庆，即南海郡地。元末，土人李质守德庆路。明洪武元年，李质归附，改路为府。九年，改府为州泷水，其属县罗旁隶焉。罗旁踞东南山海间，东西二山相距，诸猺盘窟其中。自开辟以来，未有闯其藩者。明“初甫能定之” ，率用羁縻弹压，迄不能荡平。嘉靖末，诸猺与浪贼雄踞两山，转相寇掠。万历三年，总督殷正茂始请大征，会入为大司农，凌云翼继之，乃部署十道师，八路并进，克木彝山，椎破诸岩峒五百六十有四，俘斩若干，拓地数百里。乃改升泷水县为罗定州，设兵备道驻州，分置东西两县，各设兵将驻防。西为西宁县治，召民承田，立籍合德。

庆信宜割附田粮及恢复陞科田地，共编户二十里。后增立“兴宁都一里” ，共二十一里。